Man wat glo wou gaan dobbel, wis nie hy jaagArgieffoto (Foto: geralt, Pixabay) Altesaam vyf mense is die aand van Goeie Vrydag in Gauteng weens spoedoortredings in hegtenis geneem. Busaphi Nxumalo, woordvoerder van die Gautengse verkeerspolisie, het Saterdag gesê twee van die vyf verdagtes is in Pretoria aangekeer. “ŉ 56-jarige direkteur van ŉ hysbakmaatskappy in Pretoria is omstreeks 20:21 deur die hoëspoedeenheid in hegtenis geneem. Hy het teen ŉ gemiddelde spoed van 225 km/h met sy swart Mercedes-Benz op die N1-snelweg gery,” het Nxumalo gesê. “Hy was glo op pad na ŉ dobbelgeleentheid by die Carousel-casino en het aan beamptes gesê hy het nie geweet hy ry so vinnig nie.” Vroeër die aand is ŉ 36-jarige makelaar ook op die N1-snelweg noord van die stad vasgetrek. “Hy is omstreeks 19:00 naby Hammanskraal aangekeer nadat hy 219 km/h met ŉ Mercedes-Benz gery het. Hy beweer hy was op pad na Polokwane en het nie besef hy ry so vinnig nie.” Albei bestuurders is in hegtenis geneem op aanklag van roekelose bestuur en dat hulle die spoedgrens van 120 km/h oorskry het. Die mans moet ná die Paasnaweek in die Pretoria-Noord-landdroshof verskyn.